《宝严寺》
宋代·王伯广

平湖镜净中，背贴青峰峦。
去郭二十里，金碧辉波澜。
是曰宝华境，万象郁以盘。
壮哉窣堵坡，一瞰天地宽。
谁怀堕尘鞅，几欲招飞鸾。
我生眇何能，山水情所安。
扁舟几来斯，不为开愁端。
意到自行乐，樽酒那追欢。
何时结青莲。超适心外观。
尘迹身两忘，浩然天地间。

作者简介：平江路常熟人，字师德。高宗绍兴十二年进士。授湖州德清县尉，又试教官，授温州教授。工诗，与张孝祥友善。卒年五十。有《听雨集》。